Veerbootramp: Kaptein, bemanning vasDie kaptein van die veerboot wat vroeër die week in Suid-Korea omgeslaan het, is in hegtenis geneem. Die kaptein en twee bemanningslede is in hegtenis geneem op aanklag van nalatigheid en die vermoede dat hulle nie mense in nood bygestaan het nie. “Ek sê jammer vir die mense van Suid-Korea dat ek ŉ steuring veroorsaak het en ek buig my kop in verskoning aan die families van die slagoffers,” het kaptein Lee Joon-seok (68) gesê voor hy tronk toe gevat is. Lee is erg gekritiseer vir sy besluit om 30 minute te wag voor hy beveel het dat die skip ontruim moet word. “Op die tydstip was die stroom baie sterk, die temperatuur van die oseaan was koud en ek het gedink dat indien die mense die veerboot verlaat sonder (behoorlike) oordeel, indien hulle nie reddingsbaadjies gedra het nie kon hulle wegdryf en in groter moeilikheid beland.” Die dodetal het intussen tot 32 gestyg nadat drie liggame in troebel water naby die veerboot gevind is. Volgens die kuswag kon die duikers nog nie toegang tot die boot kry nie. Van die 475 mense aan boord van die veerboot, was 352 leerders van Hoërskool Danwon. Die leerders was met ‘n uitstappie op die boot toe die ramp plaasgevind het. Die veerboot het Woensdag aan die Koreaanse suidkus omgeslaan. Meeste van die vermistes is moontlik in die veerboot vasgekeer. Lees ook: Adjunkhoof pleeg selfmoord na veerbootramp